b'\n_START_ARTICLE_\nSymbian OS\n_START_PARAGRAPH_\nSymbian OS je operacijski sistem proizvajalca Symbian Ltd. Namenjen je prenosnim napravam in vsebuje tudi razvojna orodja za programsko opremo in uporabni\xc5\xa1ke vmesnike ter je naslednik operacijskega sistema EPOC. Te\xc4\x8de le na procesorjih ARM, obstajajo pa tudi neizdani porti za x86._NEWLINE_Lastniki Symbiana so podjetja Nokia (47.9%), Ericsson (15.6%), Sony Ericsson (13.1%), Panasonic (10.5%), Siemens AG (8.4%) in Samsung (4.5%).\n_START_SECTION_\nArhitektura\n_START_PARAGRAPH_\nSymbian OS je naslednik Psionovega operacijskega sistema EPOC in ponuja napredne zna\xc4\x8dilnosti, kot so ve\xc4\x8dopravilnost, ve\xc4\x8dnitnost in za\xc5\xa1\xc4\x8dita pomnilnika._NEWLINE_Glavna prednost Symbian OS je njegova arhitektura, ki je na\xc4\x8drtovana za prenosne naprave, z majhnimi sistemskimi viri in to\xc4\x8dnimi zahtevami za robustnostjo. Posebna pozornost je posve\xc4\x8dena uporabi pomnilnika, ob pomo\xc4\x8di nekaterih posebnih programerskih pristopov in ukazov, ki so zna\xc4\x8dilni samo za Symbian OS, kar omogo\xc4\x8da nizko porabo pomnilnika in redke odpovedi zaradi napak v naslavljanju pomnilnika. Podobne metode so uporabljene za upravljanje diskovnih virov, \xc4\x8deprav Symbian OS obi\xc4\x8dajno uporablja pomnilnike Flash. Programersko okolje je dogodkovno usmerjeno, zato se lahko procesor naprave izklaplja, ko ni v neposredni uporabi in zmanj\xc5\xa1a poraba energije._NEWLINE_Opisane zna\xc4\x8dilnosti vodijo tudi v zelo prirejeno razli\xc4\x8dico razvojnega okolja C++ za Symbian OS, vendar pa so za mnoge naprave s Symbian OS na voljo tudi razvojna okolja za OPL, Python, Visual Basic, Simkin in Perl, kakor tudi Java ME in PersonalJava.'